zlepšiť stav týkajúci sa vymáhania. Komisia sa musí uistiť, že členské štáty si plnia svoje povinnosti, pokiaľ ide o výber a odvádzanie TVZ. Akékoľvek administratívne a finančné vplyvy by sa tiež mali úmerne rozdeliť medzi jednotlivé členské štáty.

zachovať rovnaké podmienky pre členské štáty a hospodárske subjekty bez ohľadu na to, kde v EÚ sa tovar preclil. Komisia musí zabezpečiť, aby sa pravidlá EÚ uplatňovali jednotne tak, aby sa zabránilo narušeniam hospodárskej súťaže.

Zodpovednosť za výber TVZ je delegovaná na členské štáty. Vybrané clo musia členské štáty odviesť do rozpočtu EÚ, pričom na pokrytie nákladov na výber si môžu ponechať 25 % z celkovej sumy TVZ odvedenej Komisii . Členské štáty musia vykonávať kontroly a Komisii prekladať príslušné správy.

Vec č. 2007/2230 (rozsudok ESD zo 17. júla 2014, Komisia/Portugalsko, C-335/12): Súdny dvor potvrdil stanovisko Komisie, pričom dospel k záveru, že vnútroštátne orgány nesplnili svoje povinnosti, keď odmietli odviesť sumy zodpovedajúce clu na nevyvezené prebytočné množstvá cukru po vstupe Portugalska do Únie. Keďže úroky z omeškania boli plne zaplatené, prípad bol uzatvorený.

Členské štáty pripisujú TVZ na jeden z týchto dvoch účtov: – bežný účet pre vymožené alebo zaručené sumy (tieto sumy sa odvádzajú do rozpočtu Únie), – samostatný účet pre sumy, ktoré neboli vymožené, alebo sumy zaručené, ktoré boli predmetom sporu.

Okrem toho sa v štyroch krajinách kontrolovala správa preferenčných sadzobných opatrení so zameraním na postupy a podmienky udeľovania preferenčného zaobchádzania, monitorovanie neúplných vyhlásení a chýbajúcich dôkazov o pôvode, kontroly a analýzy rizika a následné žiadosti o overenie pôvodu. Napriek tomu, že sa vo všeobecnosti zabezpečuje primeraná ochrana finančných záujmov Únie, zistili sa nedostatky vo vzťahu k následným overovaniam dôkazov o pôvode a k obsahu a spracovaniu colných vyhlásení s preferenčným pôvodom. Treba poznamenať, že Európsky dvor audítorov vydal v roku 2014 osobitnú správu o tejto téme.

V roku 2015 bolo vykonaných päť inšpekcií pozastavenia uplatňovania ciel a colných kvót, ktorých hlavným cieľom bolo preskúmať, či sa výhody pozastavenia uplatňovania ciel a colných kvót udeľovali len oprávneným osobám a na množstvá, ktoré sú k dispozícii, či sa vykonávali primerané colné kontroly a či sa zodpovedajúce clá vypočítali správne a odviedli načas. Zistilo sa, že väčšina členských štátov dodržiava právne predpisy EÚ, a tak zabezpečuje primeranú ochranu finančných záujmov EÚ. Napriek tomu sa zistili nedostatky týkajúce sa správy colných kvót, vykonávaných kontrol a odvádzania súm TVZ, a to v prípade čiastočného pridelenia alebo zamietnutia kvóty. Komisia požiadala príslušné členské štáty, aby túto situáciu urýchlene napravili.

Generálne riaditeľstvo pre rozpočet vypracovalo aj tematickú správu o stratégii colnej kontroly, ktorá bola 7. júla 2015 predložená členským štátom v Poradnom výbore pre vlastné zdroje (ACOR) a 4. decembra 2015 Skupine pre colnú politiku (CPG). Dvadsať inšpekcií viedlo k oznámeniu 37 zistení navštíveným členským štátom, pričom väčšina z nich si vyžaduje zlepšenia v oblasti monitorovacích a kontrolných postupov na účel správy informačného formulára o rizikách a oznámení o vzájomnej pomoci prostredníctvom včasného vytvorenia komplexných profilov rizika pokrývajúcich identifikované riziká. Zistenia a následné opatrenia sa týkali aj starostlivosti členských štátov a monitorovania kontrol ex post a iných následných opatrení.

Zaznamenaných bolo 288 zistení, pričom 122 prípadov malo priamy finančný dosah (42,36 %) a 63 prípadov malo vplyv na regulačné opatrenia (21,88 %). Komisia podľa potreby prijala vhodné opatrenia na zabezpečenie toho, aby členské štáty do rozpočtu odviedli príslušné sumy.

Vo svojom rozsudku z 15. novembra 2005, Komisia/Dánsko, Európsky súdny dvor potvrdil stanovisko Komisie, že povinnosť členského štátu stanoviť vznik nároku EÚ na TVZ (a odviesť ho) za normálnych okolností vzniká hneď po splnení podmienok ustanovených v colných predpisoch. Nie je preto potrebné čakať na skutočný vznik nároku. Keďže členské štáty sú od povinnosti odviesť TVZ oslobodené iba v prípadoch vyššej moci alebo ak sa suma nedá vymôcť z dôvodov, za ktoré členské štáty nenesú zodpovednosť, musia znášať finančné dôsledky chýb, ktorých sa dopustili, a to bez ohľadu na čas skutočného vzniku nároku alebo dokonca aj v prípade, ak nárok nebol stanovený.

Ak členské štáty usudzujú, že spĺňajú podmienky na oslobodenie od povinnosti sprístupniť Komisii sumy presahujúce 50 000 EUR zodpovedajúce stanoveným nárokom, ktoré sa preukážu ako nedobytné, musia príslušné prípady oznámiť Komisii, a to s použitím viacjazyčnej databázy WOMIS („Write-Off Management and Information System“, informačný systém na správu odpisov), ktorá bola uvedená do prevádzky 1. januára 2010. Tento pravidelne aktualizovaný nástroj umožňuje efektívnu a bezpečnú správu správ zaslaných členskými štátmi.

5.3. Databáza OWNRES

Podľa nariadenia č. 1150/2000 sú členské štáty povinné poskytovať Komisii informácie o prípadoch podvodov a nezrovnalostí, ktoré sa týkajú nárokov presahujúcich 10 000 EUR. Tieto informácie sa vykazujú prostredníctvom databázy OWNRES, ktorú spravuje a prevádzkuje Komisia.

Táto databáza poskytuje Komisii dôležité informácie nevyhnutné na monitorovanie vymáhania finančných prostriedkov a na prípravu inšpekcií na mieste. Na účel rozličných analýz ju využíva aj Úrad pre boj proti podvodom (OLAF), pričom vykazované údaje sa podrobne posudzujú vo výročnej správe Komisie Európskemu parlamentu a Rade o ochrane finančných záujmov Európskej únie – Boj proti podvodom.

5.4. Pilotný projekt auditu účtov A a B vykonávaného členskými štátmi

Okrem postupu „Joint Audit Arrangements“ s Dánskom a Rakúskom Komisia realizuje aj pilotný projekt auditov správy účtov A a B, ktoré majú vykonať samotné členské štáty, pričom následne ich posúdia útvary Komisie. V roku 2012 bola zriadená projektová skupina pre prístup „joint audit“ v súlade s koncepciou akčného programu Colníctvo 2013, v ktorej je zastúpených 13 členských štátov. Skupina vypracovala odporúčania pre spoločné ciele a nástroje auditu na použitie v rámci interných služieb auditu (alebo služieb inšpekcie TVZ), ktoré sú súčasťou vnútroštátnych orgánov. Pilotný audit účtovníctva týkajúceho sa TVZ bol spustený v roku 2014 a zúčastnilo sa ho päť členských štátov (Bulharsko, Estónsko, Chorvátsko, Slovinsko a Taliansko). Svoje správy o audite predložili v poslednom štvrťroku 2014. Komisia vtedy v dotknutých členských štátoch vykonala inšpekcie na mieste s cieľom potvrdiť svoje vlastné zistenia z pilotného auditu. Celkové závery pilotného auditu Komisia zahrnula do osobitnej správy vypracovanej jednotlivo za každý členský štát.

Výsledky boli vo všeobecnosti pozitívne, hoci sa identifikovalo niekoľko otázok, ktoré si vyžadujú ďalšiu prácu a ďalšie úvahy. Je potrebné získať viac skúseností s týmto typom spoločnej práce. Na tento účel sa v roku 2016 začal vykonávať druhý pilotný projekt týkajúci sa účtovníctva TVZ.

5.5. Monitorovacie opatrenia zamerané na pristupujúce štáty

Komisia poskytuje technickú pomoc kandidátskym krajinám pri rozvoji ich administratívnej kapacity a pri zavádzaní systémov potrebných na vykonávanie acquis týkajúcich sa TVZ v čase vstupu do Únie. Na tento účel posudzuje aj pripravenosť kandidátskych krajín.

V tejto oblasti vykonala Komisia v roku 2013 prípravnú misiu v rámci prístupových rokovaní s Chorvátskom. Táto vyšetrujúca misia umožnila, aby Komisia nadobudla primeranú istotu, pokiaľ ide o administratívnu kapacitu Chorvátska uplatňovať acquis. Technická asistencia v podobe seminárov o vlastných zdrojoch sa poskytla Islandu a Čiernej Hore. Island stiahol svoju prihlášku na členstvo v EÚ, v Čiernej Hore technická asistencia pokračuje.

6. Celkové hodnotenie systému inšpekcie

Na základe zistení zozbieraných v rokoch 2013 – 2015 sa rovnako ako v predchádzajúcich obdobiach potvrdzujú výhody a istoty, ktoré Európskej únii prináša systém inšpekcie TVZ. Podľa svojich výročných správ považuje aj Európsky dvor audítorov tento systém za účinný pri ochrane finančných záujmov EÚ.

Hlavným účelom opatrení týkajúcich sa inšpekcií TVZ zo strany Komisie je zabezpečiť, aby členské štáty dodržiavali regulačný rámec týkajúci sa TVZ a aby sa TVZ do rozpočtu EÚ odvádzali načas a v plnej výške. Konečný vplyv uvedených inšpekcií je významný a zjavne zlepšuje vymáhanie a odvádzanie TVZ do rozpočtu EÚ. Zjavný je aj vplyv inšpekcií na zlepšovanie dodržiavania pravidiel EÚ. V nadväznosti na zistenia vyplývajúce z inšpekcií vykonaných Komisiou členské štáty pravidelne revidujú svoje vlastné pravidlá a postupy alebo zavádzajú nové. Rozsudky Európskeho súdneho dvora pravidelne potvrdzujú stanoviská Komisie o ochrane finančných záujmov EÚ, pokiaľ ide o vykonávanie právneho rámca v oblasti TVZ. Zistenia vyplývajúce z inšpekcií Komisie napokon ovplyvňujú aj legislatívny proces, a to napríklad prostredníctvom identifikácie medzier a ich dôsledkov.

Vo všeobecnosti inšpekcie TVZ vykonávané Komisiou významne prispievajú k lepšej ochrane finančných záujmov EÚ, a to prostredníctvom účinného monitorovania včasnosti a úplnosti odvádzania TVZ zo strany členských štátov.

7. Záver

Zaznamenané výsledky za roky 2013 – 2015 ukazujú, že inšpekcie TVZ vykonávané Komisiou a systematické následné opatrenia vo vzťahu k zaznamenaným nedostatkom sú aj naďalej nevyhnutným a účinným spôsobom zlepšovania vymáhania TVZ, pričom poskytujú istotu, že finančné záujmy EÚ v tejto oblasti sú primerane chránené.

Inšpekcie sú aj naďalej kľúčovým nástrojom dosahovania súladu s pravidlami EÚ. Ich finančný vplyv je značný, čo dokazuje aj dodatočná čistá suma, ktorá bola do rozpočtu EÚ odvedená za obdobie 2013 – 2015 (vrátane platieb nedobytných súm z dôvodov, za ktoré nesú zodpovednosť členské štáty, a platieb spojených s finančnou zodpovednosťou členských štátov za chyby spôsobené vnútroštátnymi orgánmi) vo výške 348 miliónov EUR. Kontroly predstavujú významný stimul na včasné a úplné odvádzanie TVZ do rozpočtu EÚ. Navyše prispievajú k zabezpečeniu rovnakého zaobchádzania so všetkými členskými štátmi, pokiaľ ide o uplatňovanie colných a účtovných pravidiel pri ochrane finančných záujmov EÚ, a preto sú silným mechanizmom na boj proti škodlivým narušeniam hospodárskej súťaže a na prevenciu takýchto narušení.

Od 1. mája 2016 nadobudli účinnosť nové právne predpisy. Po ich ratifikácii členskými štátmi sa bude retroaktívne od 1. januára 2014 uplatňovať nový právny rámec v oblasti vlastných zdrojov na obdobie rokov 2014 – 2020. V oboch právnych predpisoch sa vyžaduje, aby sa pokračovalo vo vykonávaní rozhodných a účinných inšpekcií TVZ.